钦定古今图书集成/理学汇编/字学典/第152卷 > 《费著蜀笺谱》 > 《各种笺》
## 钦定古今图书集成/理学汇编/字学典/第152卷 > 《费著蜀笺谱》 > 《各种笺》

古者书契多编以竹简，其次用缣帛，至以木肤、麻头、
敝布、鱼网为纸，自东汉蔡伦始。简太重，缣稍贵，人遂
以纸为便。伦，宦者也，《传》多称其能，然受宫掖风旨，謟
亲贵，犹宦者态也。智足以创物，而亦足以杀身，第于
文字有功。人至今称“蔡伦纸。”今天下皆以木肤为纸，
而蜀中乃尽用蔡伦法。笺纸有玉板，有贡馀有经屑，
有表光、玉板。贡馀杂以旧布、破履、乱麻为之，惟经屑、
表光，非乱麻不用。于是造纸者庙以祀蔡伦矣。庙在
大东门雪峰院，虽不甚壮丽，然每遇岁时祭祀，香火
累累不绝，示不忘本也。恩足以及数十百家，虽千载
犹不忘如此。

《易》以西南为坤位，而吾蜀西南重厚不浮，此坤之性
也。故物生于蜀者，视他方为重厚，凡纸亦然，此地之
宜也。府城之南五里，有百花潭，支流为一，皆有桥焉，
其一玉溪，其一薛涛，以纸为业者，家其旁锦江，水濯
锦益鲜明，故谓之锦江，以浣花潭水造纸故佳，其亦
水之宜矣。江旁凿臼为碓，上下相接，凡造纸之物，必
杵之使烂，涤之使洁，然后随其广狭长短之制以造。
砑则为布纹，为绫绮，为人物花木，为虫鸟，为鼎彝，虽
多变，亦因时之宜。

纸以人得名者，有谢公，有薛涛。所谓谢公者，谢司封
景初师厚。师厚创笺样，以便书尺，俗因以为名。薛涛
本长安良家女，父郧因官寓蜀而卒，母孀，养涛及笄，
以诗闻外，又能扫眉涂粉，与士族不侔，客有窃与之
宴语。时韦中令皋镇蜀，召令侍酒赋诗，僚佐多士，为
之改观。期岁，中令议以校书郎奏请之，护军曰：“不可”，
遂止。涛出入幕府，自皋至李德裕，凡历事十一镇，皆
以诗受知。其间与涛唱和者，元稹、白居易、牛僧孺、令
狐楚、裴度、严绶、张籍、杜牧、刘禹锡、吴武陵、张祜，馀皆
名士记载凡二十人，竞有酬和。涛侨止百花潭，躬撰
深红小彩笺，裁书供吟，献酬贤杰，时谓之“薛涛笺。”晚
岁居碧鸡坊，刱吟诗楼，偃息于上。后段文昌再镇成
都，太和岁，涛卒，年七十三。文昌为撰墓志。谢公有十
色笺：深红、粉红、杏红、明黄、深青、浅青、深绿、浅绿、铜绿、
浅云，即十色也。杨文公亿《谈苑》载韩浦寄弟诗云：“十
样蛮笺出益州，寄来新自浣花头。”谢公笺出于此乎？
涛所制笺，特深红一色尔。伪蜀王衍赐金堂县令张
蠙霞光笺五百幅。霞光笺疑即今之“彤霞笺”，亦深红
色也。盖以胭脂染色，最为靡丽。范公成大亦爱之，然更梅溽则色败萎黄，尢难致远公以为恨，一时把玩，
固不为久计也。涛以笺名可矣，虽良家女，乃失身为
妓，韦尹欲官之，段尹志其墓焉，何哉？时幕府宾客多
天下选，一时纵适不少敛。大抵唐藩镇不度，皆习然
也。涛固得之，而诸公似为失云。

纸固多品，皆玉板表光之苗裔也。近年有《百韵笺》，则
合以两色材为之。其横视常纸，长三之二，可以写诗
百韵，故云“人便。”其纵阔可以放笔快书。凡纸皆有连
二、连三、连四。〈售者连四一名曰船〉笺；又有青白笺，背青面白；有
学士笺，长不满尺，小学士笺又半之。仿姑苏作杂色
粉纸，曰“假苏笺”，皆印金银花于上。承平，前辈盖常用
之，中废不作，比始复为之。然姑苏纸多布纹，而假苏
笺皆罗纹，惟纸骨柔薄耳。若加厚壮，则可胜苏笺也。
蜀笺体重，一夫之力仅能荷五百番。四方例贵川笺，
盖以其远号难致。然徽纸、池纸、竹纸在蜀，蜀人爱其
轻细，客贩至成都，每番视川笺价几三倍。范公在镇
二年，止用蜀纸，省公帑费甚多。且怪蜀诸司及州县
缄牍，必用徽池纸。范公用蜀纸，重所轻也，蜀人事上，
则不敢轻所重矣。此以价大小言也。余得之蜀士，云：
“澄心堂纸，取李氏澄心堂样制也。”盖表光之所轻脆
而精绝者，中等则名曰“玉水纸”，最下者曰“冷金笺”，以
供泛使。

广都纸有四色：一曰“假山南”，二曰“假荣”，三曰“冉村”，四
曰“竹纸。”皆以楮皮为之。其视浣花笺纸最清洁，凡公
私簿书、契券、图籍文牒，皆取给于是广幅无粉者谓
之“假山”，南狭幅有粉者谓之“假荣。”造于冉村曰“清水”，
造于龙溪乡，曰“竹纸。”蜀中经史子籍，皆以此纸传印，
而竹纸之轻细似池纸，视上三色价稍贵。近年又仿
徽池法，作《胜池纸》，亦可用，但未甚精致尔。

双流纸出于广都，每幅方尺许，品最下，用最广而价
亦最贱。“双流”实无有也，而以为名，盖隋炀帝始改广
都曰双流，疑纸名自隋始也。亦名小灰纸。